Manuel Torreiglesias

Manuel Antonio Torre Iglesias, máis coñecido como Manuel Torreiglesias, nado en Pontedeume o 16 de marzo de 1941 e finado na comunidade de Madrid o 19 de maio de 2025, foi un xornalista e escritor galego.
 Traxectoria 
Estudou para mestre e logo licenciouse en Filosofía e Letras na Universidade de Salamanca. Mudouse a vivir a Madrid e en 1964 entrou a traballar en Televisión Española como axudante de realización no programa concurso Cesta y puntos, emitido polo primeiro canal, daquela o principal dos dous canais de televisiín que había.

Posteriormente traballou na radio (Radio Nacional de España) en programas como En familia ou Tiempo de vivir. En 1974 pasou a dirixir e presentar un programa de divulgación e saúde, Escuela de salud, o tema que se converterá no centro da súa traxectoria televisiva para o resto da súa carreira profesional.

Nos anos oitenta realizaría programas de debate e denuncia sobre temas de actualidade social: Voces sin voz (1981-1982) e Usted, por ejemplo (1984), ambos en TVE. A principios de 1990 presentou diversos programas na Televisión de Galicia e na Radio Galega, como Boa saúde ou Meigas fóra, centrados en temas de saúde e de divulgación.

 Saber Vivir 
A partir de 1996 regresou a Televisión Española para dirixir e presentar o programa Saber Vivir, outra emisión de saúde. A súa grande audiencia nas mañás (con máis dun 25% de share e máis de medio millón de espectadores"No he cogido ni un duro de nadie" , Ver tele, 8/5/09) permitiulle desenvolver unha ampla gama de produtos paramédicos e publicacións asociadas ao espazo. O 7 de maio de 2009, logo de doce anos de dirección ininterrompida, presentou o seu espazo por última vez. RTVE rescindiu o seu contrato nese momento de forma imprevista, acusándoo de fraude na xestión publicitaria do programa.

Tamén traballara en medios escritos con colaboracións de divulgación e entrevistas, como en Muy interesanteBARROSO, Julio, Famosos al descubierto: 45 perfiles, Madrid:Ediciones Nowtilus, 2005. Logo do seu paso por TVE tamén presentou espazos noutras cadeas, como a ultradereitista Intereconomía.

 Falecemento 
Nos últimos anos da vida padeceu unha enfermidade nefrolóxica, o que o obrigaba a dializarse, e necesitaba dun transplante de riles que nunca se produciu. Morreu na Comunidade de Madrid, e foi velado no tanatorio de Alcobendas.

 Vida persoal 
Foi discreto coa súa vida persoal e non fixo público ter parella nin non tela.

 Obra 
 Mayores con salud (1999)
 Comida Sana (2000)
 Para ir como un reloj: Adiós al estreñimiento (2003)
 Gran Guía de la salud (2004)
 Para salir de dudas (2005)
 Fibromialgia: Cuando el dolor se convierte en enfermedad (2005)

 Notas 

 Véxase tamén 
 Bibliografía 


Categoría:Presentadores de televisión de Galicia
Categoría:Presentadores da TVG
Categoría:Escritores de Galicia
Categoría:Escritores en lingua castelá
Categoría:Nados en Pontedeume
Categoría:Medalla de Prata de Galicia
Categoría:Personalidades de Galicia sen imaxes
Categoría:Nados en 1941
Categoría:Alumnos da Universidade de Salamanca
Categoría:Finados en 2025
Categoría:Xornalistas radiofónicos de Galicia